SKRIFTLIG FORESPØRGSEL E-1959/00

af Laura González Álvarez (GUE/NGL) til Kommissionen

(21. juni 2000)

Om: Krænkelse af fællesskabsretten: Opførelse af den nye La Brena II-dæmning over Guadiato-floden (Cordoba-provinsen i Spanien)

Den 23. december 1997 udstedte det spanske miljøministeriums generaldirektorat for miljøkvalitet og miljøvirkningsvurdering en resolution med en positiv miljøvirkningsvurdering af projektet om at opføre en ny La Brena II-dæmning over Guadiato-floden i Cordoba-provinsen i Spanien. Naturbevaringsinstituttet (ICONA) har imidlertid bekendtgjort, at opførelsen af en sådan dæmning vil berøre arter, der om omfattet af bilag I til direktiv 79/409/EØF(1) om vilde fugle.

Desuden vil dæmningen få alvorlige konsekvenser for strengt fredede arter af interesse for Fællesskabet, som er omfattet af bilag IV til direktivet om bevarelse af naturlige levesteder (92/43/EØF)(2) som f.eks. ulve, oddere og den spanske los. Opførelsen af dæmningen vil medføre oversvømmelse af værdifulde middelhavsskovområder (med bl.a. kristtorn og korkeg). Desuden har Andalusiens regionalregerings miljøstyrelse (i en report fra den 16. november 1993) givet en detaljeret forklaring på områdets store miljømæssige betydning og fremført, at gennemførelsen af projektet vil medføre alvorlige skader på området, hvorfor det er nødvendigt at finde an anden placering.

Sierra de Hornachuelos, hvor dæmningen skal opføres, er fredet som ZEPA-område (et særligt beskyttet område for vandfugle), og opførelsen af dæmningen vil ødelægge 600 ha af området. De områder, der skal oversvømmes, opfylder flere af de kriterier, der er fastsat i direktiv 92/43/EØF, hvilke berettiger området til

at blive optaget i Nature 2000-nettet som et særligt bevaringsområde, hvorfor den spanske regering har foreslået at det udpeges til et område af betydning for Fællesskabet. I henhold til den spanske lov nr. 2/1989 af 18. juli 1989 indgår Sierra de Hornachuelos-naturparken som en naturpark i Andalusiens net af beskyttede naturområder. Ifølge Andalusiens miljøplan for perioden 1995-2000 skal Sierra de Hornachuelos udpeges som fredet biosfære.

Hvad ager Kommissionen at foretage for at sikre, at de spanske myndigheder overholder fællesskabsretten og direktiv 79/409/EØF, 92/42/EØF og 92/43/EØF ved at opgive planerne om at opføre La Brena II-dæmningen?

(1) EFT L 103 af 25.4.1979, s. 1.

(2) EFT L 206 af 22.7.1992, s. 7.

Svar afgivet på Kommissionens vegne af Margot Wallström

(7. september 2000)

Bygningen af dæmningen La Breña II i provinsen Cordoba (Andalucia) kan få virkninger for det særligt beskyttede område (fugleområde) Sierra de Hornachuelos, som af de spanske myndigheder er udpeget i medfør af Rådets direktiv 79/409/EØF af 2. april 1979 om beskyttelse af vilde fugle(1). Dette naturområde er af Spanien ligeledes blevet foreslået udpeget som område af fællesskabsbetydning (OFB), som i fremtiden vil kunne indgå i Natura 2000-nettet i henhold til Rådets direktiv 92/43/EØF af 21. maj 1992 om bevaring af naturtyper samt vilde dyr og planter(2).

Projektet er gjort til genstand for en miljørisikovurdering i henhold til Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet(3).

For så vidt angår Rådets direktiv 92/43/EØF, må det bemærkes, at det i henhold til artikel 6, stk. 3 og 4, som gælder for fugleområder, er fastsat, at alle planer og projekter, som ikke er direkte forbundet med eller nødvendige for et fugleområdes forvaltning, men som kan påvirke et sådant væsentligt, vurderes med hensyn til deres virkninger på området under hensyn til bevaringsmålsætningerne for dette. I betragtning af konklusionerne af evalueringen af virkningerne for området giver de nationale myndigheder først deres godkendelse af en plan eller et projekt, efter at de har sikret sig, at denne/dette ikke berører det pågældende områdes integritet, samt efter at de i givet fald har hørt offentligheden herom.

Hvis en plan eller et projekt på trods af, at virkningerne på området vurderes negativt, alligevel skal gennemføres af bydende nødvendige hensyn til væsentlige samfundsinteresser, herunder af social og økonomisk art, fordi der ikke findes nogen alternativ løsning, træffer den pågældende medlemsstat alle nødvendige kompensations- foranstaltninger for at sikre, at den globale sammenhæng i Natura 2000-nettet beskyttes. Medlemsstaten underretter omgående Kommissionen om, hvilke kompensationsforanstaltninger der træffes.

Kommissionen har fået kendskab til det pågældende dæmningsprojekt som følge af en klage herover. Kommissionen er nu ved at undersøge sagen og har allerede flere gange anmodet de spanske myndigheder om nærmere oplysninger og afholdt møder med disse for at undersøge, om de forpligtelser, der følger af artikel 6, stk. 3 og 4, i Rådets direktiv 92/43/EØF, er blevet overholdt.

Hvorom alting er, vil Kommissionen i sin egenskab af traktatens vogter træffe alle de nødvendige forholdsregler for at sikre, at fællesskabsretten overholdes i det foreliggende tilfælde.

(1) EFT L 103 af 25.4.1979.

(2) EFT L 206 af 22.7.1992.

(3) EFT L 175 af 5.7.1985.